钦定古今图书集成/明伦汇编/官常典/第766卷 > 刘敏元
## 钦定古今图书集成/明伦汇编/官常典/第766卷 > 刘敏元

按《晋书忠义传》：“敏元，字道光，北海人也。厉己修学，不
以险难改心，好星历阴阳术数，潜心《易》、太元，不好读
史。常谓同志曰：‘诵书当味义根，何为费功于浮辞之
文？《易》者，义之源，太元，理之门。能明此者，即吾师也’。永
嘉之乱，自齐西奔同县营平，年七十馀，随敏元而西
行。及荥阳，为盗所劫，敏元已免，乃还谓贼曰：‘此公孤
老，馀年无几，敏元请以身代，愿诸君舍之’。”贼曰：“此公
于君何亲？”敏元曰：“同邑人也，穷窭无子，依敏元为命。
诸君若欲役之，老不堪使；若欲食之，复不如敏元，乞
诸君哀也。”有一贼瞋目叱敏元曰：“吾不放此公，忧不
得汝乎！”敏元奋剑曰：“吾岂望生邪？当杀汝而后死。此
公穷老，神祇尚当哀矜之。吾亲非骨肉，义非师友，但
以见投之故，乞以身代诸大夫慈惠，皆有听吾之色，
汝何有䩄面目而发斯言？”顾谓诸盗长曰：“夫仁义何
常，宁可失诸君子上当为高皇光武之事，下岂失为
陈项乎？当取之由道，使所过称咏威德。奈何容畜此
人，以损盛美？当为诸君除此人，以成诸君霸王之业。”
前将斩之，盗长遽止之而相谓曰：“义士也。害之犯义。”
乃俱免之。后仕刘曜为中书侍郎太尉长史。